For første gang siden 2019 begynder den nordjyske krydstogtturisme så småt at ligne sig selv. I dag lagde årets første krydstogtskib til kaj i Aalborg. Og det er blot det andet krydstogtskib på to år, som har lagt til ved Honnørkajen i byen.

Sol, turister og udsigten til et krydstogtskib i havnen i Aalborg. Siden coronaen kom til landet sidste år har det været et længe ventet syn for mange mennesker i Nordjylland. Men i dag lagde årets første krydstogtskib - Vasco Da Gama - så til kaj i Aalborg, og krydstogtsæsonen begynder så småt at ligne sig selv igen. - Det betyder en helt masse for byen og for regionen, fordi gæsterne tager på udflugter, siger Lars Bech, der er cruise manager i Destination Nord. Corona koster aflysninger Sidste år skulle hele 45 krydstogtskibe have besøgt Aalborg, men på grund af coronaen blev langt de fleste af de ture aflyst. Der var kun ét besøg, der blev gennemført, og derfor vækker det store følelser hos Lars Bech, at årets første krydstogtskib er ankommet i dag. - Det er nok lidt ligesom et barn på fem-seks år, der glæder sig til juleaften, siger Lars Bech. Senere på sommeren anløber endnu et krydstogtskib i havnen i Aalborg, men det er langt fra, hvordan det skulle have set ud. Omkring 30 skibe skulle nemlig have lagt til i Aalborg i løbet af 2021. - Det er ikke mere end tre uger siden, at Danmark første gang tillod, at man måtte gå i land som krydstogtgæst - dog kun hvis man var vaccineret, siger Lars Bech. 2022 ser lovende ud Ud af de 30 bookinger er der altså kun lagt op til, at to af dem bliver til virkelighed i år, og selvom det ikke lyder af meget, er Lars Bech glad for, at Aalborg kan være værter for bare nogle krydstogtgæster i år. - Vi er glade for at kunne give dem en god oplevelse, siger Lars Bech. Og oplevelser er der mange af i fremtiden. For allerede nu er der lagt op til en jubelsæson næste år med 31 anløb i Aalborg Havn og 25.000 gæster. - Det bliver måske ikke en rekord, men vi kommer tæt på det niveau, siger Lars Bech.